section_heading: Nastavak službe
paragraph_text: Tijekom Čulina biskupstva broj biskupijskih svećenika u njegovim biskupijama gotovo utrostručio se s tridesetak na 82. Također je povećao broj župa u biskupijama te sagradio i posvetio niz crkava. Nakon 30 godina gradnje, 1980. godine dovršena je i katedrala Marije Majke Crkve u Mostaru. Dana 9. prosinca 1970., svećenik splitsko-makarske nadbiskupije, Pavao Žanić, imenovan je biskupom koadjutorom. Žanić je posvećen 2. svibnja 1971., a glavni posvetitelj je bio biskup Čule. Čule odlazi u mirovinu 14. rujna 1980., a papa Ivan Pavao II. imenuje ga isti dan pro hac vice naslovnim nadbiskupom giufitanskim. Umro je u Mostaru te je pokopan u kripti sv. Josipa katedrale Marije Majke Crkve u Mostaru.